Dôvodová správa

Všeobecná časť

Návrh zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) bol pripravený na základe Plánu legislatívnych úloh vlády Slovenskej republiky na rok 2013.

Návrhom zákona sa realizuje Programové vyhlásenie vlády Slovenskej republiky na roky 2012 – 2016 v časti upravujúcej úlohu posilniť výkon inšpekcie práce a pokračovať v eliminácii nelegálneho zamestnávania.

Úlohy a organizáciu orgánov štátnej správy v oblasti inšpekcie práce upravuje zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov.

Cieľom návrhu zákona je podporiť zamestnanosť zabezpečovanú formou pracovnoprávnych vzťahov tým, že výkon inšpekcie práce sa bude zameriavať najmä na dozor a poradenstvo v pracovnoprávnych vzťahoch. Navrhuje sa zvýšenie sumy poriadkovej pokuty a pokuty za nedodržanie zákazu nelegálneho zamestnávania dvoch a viacerých osôb s cieľom zlepšiť dodržiavanie pracovných podmienok a podmienok zamestnávania v súlade s pracovnoprávnymi predpismi.

Návrhom zákona sa novelizujú aj ďalšie súvisiace zákony. V novelizačnom čl. II sa v zákone č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov upravuje preukazovanie zamestnancov ústredia a úradov vykonávajúcich kontrolnú činnosť vrátane kontroly nelegálnej práce a nelegálneho zamestnávania preukazom kontrolóra, upravuje sa vzor preukazu kontrolóra, ustanovuje sa kompetencia ústredia a úradu vydávať preukaz kontrolóra a text dotknutých ustanovení zákona č. 5/2004 Z. z. sa terminologicky zosúlaďuje s navrhovanými úpravami  podľa čl. III. V novelizačnom čl. III sa v zákone č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov navrhuje upraviť prechod povinnosti zaplatiť administratívnu pokutu uloženú za nelegálne zamestnávanie na ďalšie vymedzené osoby podieľajúce sa na predmetnej dodávke práce, tovaru a poskytovaní služieb, a to aj ak ide o nelegálne zamestnávanie občana Slovenskej republiky, resp. občana Európskej únie. Návrhom zákona sa tiež reaguje na poznatky z aplikačnej praxe a doterajšia právna úprava sa súčasne harmonizuje s aktuálnymi súvisiacimi právnymi predpismi. V novelizačnom čl. IV sa v zákone č. 182/2011 Z. z. o štítkovaní  energeticky významných výrobkov a o zmene a doplnení niektorých zákonov navrhuje vypustiť odkaz na zákon č. 125/2006 Z. z., a to v spojitosti s návrhom podľa čl. I bodov 1 až 3. Tento návrh je odôvodnený skutočnosťou, že inšpektoráty práce, ako orgány dohľadu, nie sú vecne príslušné pre oblasť štítkovania energeticky významných výrobkov.

Návrh zákona nebude mať vplyv na podnikateľské prostredie, životné prostredie a informatizáciu spoločnosti ani sociálny vplyv. Bude mať pozitívny vplyv na verejné financie uvedený v doložke vybraných vplyvov.